
1. USPOSABLJANJE
Uvod v krožno gospodarstvo v prehrani
SPODBUDEN ZAČETEK PROJEKTA B-ROUND
Od presežkov do priložnosti
22. september 2026  |  Center Slovenskih goric, Lenart
Organizator usposabljanja: Razvojna agencija Slovenske gorice d. o. o. (RASG)
	Projekt B-ROUND povezuje podjetja, kmetije, izobraževalne ustanove in razvojne organizacije iz Slovenije in Avstrije. Skupaj razvijajo praktične poti, po katerih lahko živilski presežki postanejo nova vrednost.





SPOROČILO ZA MEDIJE
Spodbuden začetek projekta B-ROUND
V Lenartu prvo čezmejno usposabljanje pokazalo, kako lahko živilski presežki postanejo vir novih idej, izdelkov in poslovnih priložnosti
Lenart v Slovenskih goricah, 22. september 2026 – Ali lahko del zelenjave, ki ga običajno odrežemo, postane zanimiva sestavina nove jedi? Kaj lahko naredimo s 460 kilogrami prezrelih banan? In pod katerimi pogoji lahko presežek hrane namesto odpadka postane varna surovina za nov proizvod? To so bila nekatera vprašanja prvega usposabljanja projekta B-ROUND – Čezmejni model krožnega gospodarstva v prehrani: Od presežkov do priložnosti, ki ga je v Centru Slovenskih goric v Lenartu organizirala Razvojna agencija Slovenske gorice d. o. o. (RASG).
Usposabljanje Uvod v krožno gospodarstvo v prehrani je povezalo kulinarični, razvojno-poslovni in pravni pogled. Za skrbno organizacijo in usklajevanje usposabljanja je poskrbel mag. Srečko Aleksander Padovnik iz Razvojne agencije Slovenske gorice d. o. o. Dogodek je tudi vodil in moderiral ter s povezovanjem vsebin in sodelujočih prispeval k njegovemu uspešnemu poteku. Udeleženci so skozi konkretne primere spoznavali, da se krožno gospodarstvo začne že pri drugačnem odnosu do hrane: pri čim bolj celoviti uporabi surovin, preprečevanju izgub, povezovanju členov prehranske verige in iskanju novih izdelkov ter poslovnih priložnosti.
Priznani kuharski mojster in ambasador projekta Bine Volčič je izhajal iz izkušenj profesionalne kuhinje. Tudi na primeru pora je pokazal, da posameznega živila ne bi smeli presojati le po delu, ki smo ga vajeni uporabljati. Njegovo širše, javno dokumentirano kuharsko načelo je uporabiti čim več sestavine – tudi dele, ki pogosto samodejno končajo med odpadki – ter v njih iskati okus, teksturo in kulinarično vrednost.
Janja Viher iz Inovacijsko tehnološkega grozda ITC Murska Sobota je pogled razširila na celotno prehransko verigo. Med najbolj nazornimi primeri je predstavila primer banan: količino, ki lahko v linearnem modelu pomeni izgubo in strošek, v krožnem modelu pa postane surovina za izdelek z novo dodano vrednostjo, denimo sadno usnje oziroma sadne trakce. Predstavila je tudi zelenjavni prah, kandirane paradižnike iz sezonskih viškov, kruh in krekerje iz pivskih tropin ter razmaščeno bučno moko iz pogače po stiskanju olja.
Tretji vsebinski sklop je z uvodno predstavitvijo izhodišč projekta B-ROUND začela Pija Godec iz podjetja Mozaik dobrot d.o.o. Predstavila je pot od začetnega vprašanja, kaj storiti s kakovostno hrano, ki ostane neprodana, do širše projektne ideje, v kateri presežek ni razumljen zgolj kot okoljski problem, temveč predvsem kot potencialen vir in priložnost za ustvarjanje nove vrednosti. Logika projekta je preprosta: presežek → nova surovina → nov izdelek → lokalna dodana vrednost. Ključni izziv pri tem pogosto ni pomanjkanje idej, temveč kako dobro idejo varno, zakonito in tehnološko ustrezno prenesti v proizvodnjo. B-ROUND zato zmanjševanje odpadne hrane povezuje z inovacijami, učinkovitejšo rabo virov in razvojem lokalnega gospodarstva. Nova surovina lahko pomeni nov proizvodni proces, novo znanje in nenazadnje tudi nove poslovne priložnosti ter delovna mesta. Krožno gospodarstvo tako ni zgolj zgodba o »manj odpadkih«, temveč predvsem o tem, kako čim več vrednosti, ki je že bila vložena v pridelavo in proizvodnjo hrane, ohraniti v prehranski in gospodarski verigi. 
Uvod v projektno izhodišče je nato prešel v strokovno-pravni del, ki sta ga predstavili Barbara Kuhar iz IC Piramida in Marlies Rainer iz QUA Bildung & Projekt GmbH. V ospredju je bilo vprašanje, pod katerimi pogoji presežek hrane še vedno ohrani status živila in ga je mogoče varno vključiti v nadaljnjo predelavo oziroma iz njega razviti nov prehranski izdelek. Obravnavani so bili ključni vidiki varnosti hrane, sledljivosti in sistema HACCP, označevanja in alergenov, rokov uporabe ter razmejitve med živilom in odpadkom. Prav ta povezava med idejo in njeno izvedljivostjo je eno od pomembnih izhodišč projekta B-ROUND: ustvarjalnost in želja po čim boljši izrabi hrane morata biti podprti z ustreznim strokovnim znanjem, varnostjo in zakonodajnim okvirom. Tretji sklop je tako smiselno zaokrožil vsebino prvega usposabljanja – od ideje in potenciala presežkov do pogojev, ki omogočajo, da iz njih dejansko nastane varen in tržno uporaben nov izdelek.
Projekt B-ROUND je že pri vključevanju deležnikov presegel načrtovani cilj. Namesto predvidenih 20 je vključenih 24 organizacij – 13 iz Slovenije in 11 iz Avstrije. Med njimi so kmetije, gostinski in turistični ponudniki, predelovalci hrane, pivovarstvo, pekarstvo, čebelarstvo, zadruga in izobraževalne ustanove.
RASG ima v projektu povezovalno, organizacijsko in komunikacijsko vlogo: vključuje slovenske deležnike, jih povezuje s strokovnimi partnerji, organizira usposabljanja in sodeluje pri prenosu znanja, promociji, znamki Re Taste by B-ROUND ter digitalni platformi B-ROUND+. Prvo usposabljanje v Lenartu je tako začetek procesa, v katerem se bo znanje projekta prenašalo v konkretna podjetniška in proizvodna okolja.
	»B-ROUND želimo približati predvsem podjetjem in kmetijam ter skupaj z njimi iskati rešitve, ki jih je mogoče uporabiti v praksi. Prvo usposabljanje je pokazalo, kako široko lahko gledamo na krožno gospodarstvo – od uporabe posameznih delov živila do tega, kako lahko večja količina presežka postane surovina za nov izdelek in poslovno priložnost. Za RASG je pomembno, da znanje projektnih partnerjev in strokovnjakov povežemo z našimi podjetji, kmetijami in lokalnim okoljem.«

mag. Srečko Aleksander Padovnik, RASG d. o. o.




B-ROUND poteka od 1. januarja 2026 do 31. decembra 2028 v okviru programa Interreg Slovenija–Avstrija 2021–2027 in je sofinanciran iz Evropskega sklada za regionalni razvoj. Vodilni partner je Mozaik dobrot d. o. o.; partnerji so Brauhaus Bevog GmbH, Razvojna agencija Slovenske gorice d. o. o., Izobraževalni center Piramida Maribor in QUA Bildung & Projekt GmbH.


RAZŠIRJENO GRADIVO ZA MEDIJE
	B-ROUND obravnava živilske presežke kot razvojni vir. Ključno vprašanje ni le, kako zmanjšati odpadke, temveč kako ohraniti ali povečati vrednost hrane ter iz znanja, sodelovanja in novih postopkov ustvariti nove izdelke in poslovne priložnosti.



1. Od pora do banan: krožnost postane razumljiva skozi primere
Bine Volčič: vrednost se lahko skriva tudi tam, kjer je običajno ne iščemo
Bine Volčič je krožno gospodarstvo predstavil skozi odnos profesionalnega kuharja do živila. Na usposabljanju je med drugim uporabil tudi primer pora in udeležence usmeril k razmišljanju, da posameznega živila ne vrednotimo le po delu, ki ga običajno uporabljamo. Bistvo je v spremembi pogleda: preden del živila razglasimo za neuporaben, preverimo, ali v njem lahko prepoznamo okus, teksturo ali drugo kulinarično kakovost.
Ta pristop je skladen z njegovo že dalj časa javno predstavljeno filozofijo kuhanja z malo odpadki. Pomembno mu  porabiti vse, kar pride v kuhinjo, kolikor je mogoče, ter kot primer navedel uporabo korenja, vseh delov prašiča. Hkrati poudarja sezonskost, lokalnost in ustvarjalnost pri iskanju najboljšega iz razpoložljivih sestavin.
Zanimiv pogled je Volčič ponudil tudi ob vprašanju, ali se je s selitvijo iz Ljubljane na Goričko umaknil iz središča kulinaričnega dogajanja: prav nasprotno – približal se je njegovemu izvoru, saj okusi nastajajo tam, kjer hrana raste, v naravi in na podeželju, kuharjeva naloga pa je, da jih prepozna, spoštuje in prenese na krožnik.
Za B-ROUND je to pomembno sporočilo: krožno gospodarstvo se lahko začne že pri posamezni sestavini in pri vprašanju, ali res poznamo vse njene možnosti.
Janja Viher: od presežka do nove vrednosti
Janja Viher je pogled razširila z živila na celotno oskrbovalno verigo – od kmetijstva in predelave do gostinstva, turizma in potrošnika. Predstavitev je opozorila na sistemsko izgubo vrednosti ter na potrebo po povezovanju kmetov, predelovalcev, gostincev in turističnih ponudnikov z digitalnimi rešitvami, sledljivostjo in logistiko.
Posebej zgovoren je bil primer pakirane sezonske solate, ki niti po več mesecih ni uvela. Janja Viher je ob njem udeležence soočila z vprašanjem, ki presega zgolj rok uporabnosti: »Je to res hrana, ki si jo želimo jesti?« Primer je odprl širši razmislek o kakovosti hrane, sezonskosti ter o tem, kako daleč smo se v sodobnih prehranskih verigah oddaljili od naravnega izvora živil.
Nov pogled na problem presežkov je ponudil primer 460 kg prezrelih  prezrelih banan. V linearnem sistemu lahko takšna količina pomeni strošek in odpadek. V krožnem modelu postane vprašanje drugačno: kdo lahko presežek prevzame, kako ga predelati in v kakšen izdelek ga je mogoče spremeniti? Med predstavljenimi rešitvami je bilo sadno usnje oziroma sadni trakci za kolesarje in sp centre.
Predstavljeni so bili tudi zelenjavni prah in kandirani paradižniki iz sezonskih viškov, kruh in krekerji iz pivskih tropin, razmaščena bučna moka iz pogače po stiskanju olja ter povezovanje krožnih izdelkov v širše turistične produkte. Pomembno sporočilo je bilo: videz ne pomeni nujno kakovosti, presežek pa ni nujno konec vrednostne verige.
Pravni okvir: dobra ideja potrebuje varen in zakonit postopek
Tretji vsebinski sklop je odgovoril na praktično vprašanje podjetij: kdaj je presežek še vedno živilo in pod katerimi pogoji ga je mogoče uporabiti kot surovino za nadaljnjo predelavo?
Predstavitev je obravnavala Uredbo (ES) št. 178/2002 in odgovornost nosilca živilske dejavnosti za varnost hrane, avstrijska predpisa LMSVG in AWG, samokontrolo, higieno in sledljivost ter razmejitev med živilom in odpadkom. Posebna pozornost je bila namenjena sistemu HACCP, ki mora zajeti sprejem, skladiščenje, predelavo in sledljivost presežkov.
Obravnavane so bile tudi zahteve Uredbe (EU) št. 1169/2011 glede sestavin, alergenov, neto količine in datumov ter razlika med rokom minimalne trajnosti in datumom uporabe. Praktični primeri Unverschwendet, Brüsli, Thereses Brotbier, Brauhaus Gusswerk, Wiener Tafel in TafelBox so pokazali, kako se lahko pravni okvir poveže z inovativnimi rešitvami.
Krožno gospodarstvo kot ustvarjanje nove vrednosti
B-ROUND presežkov hrane ne obravnava zgolj kot okoljskega problema, temveč kot potencialen vir. Logika projekta je preprosta: presežek → nova surovina → nov izdelek → lokalna dodana vrednost. S tem se zmanjševanje odpadne hrane povezuje z inovacijami, učinkovitejšo rabo virov in razvojem lokalnega gospodarstva. Nova surovina lahko pomeni tudi nov proizvodni proces, novo znanje in v nadaljevanju celo nova delovna mesta. Zato krožno gospodarstvo v projektu ni razumljeno samo kot »manj odpadkov«, ampak predvsem kot prizadevanje, da čim več vrednosti, ki je že bila vložena v pridelavo in proizvodnjo hrane, ostane v prehranski in gospodarski verigi.

Projekt se zato ne konča pri posameznem izdelku. B-ROUND želi pridobljeno znanje prenesti tudi na druga podjetja in organizacije, zlasti na manjše ponudnike, ki pogosto nimajo dovolj časa, kadrov ali specializiranega znanja za samostojno reševanje tehnoloških in zakonodajnih vprašanj. V ta namen projekt razvija praktične smernice, učna gradiva in platformo B-ROUND+ ter povezuje slovensko in avstrijsko znanje in izkušnje. V aktivnosti vključuje tudi javne kuhinje, šole in domove starejših, kjer je mogoče z izboljšanjem procesov zmanjševati presežke hrane. Tako zgodba, ki se je začela z vprašanjem, kaj storiti z neprodanim kosom kruha, postaja širši model, v katerem presežek ni nujno konec poti živila, ampak lahko pomeni začetek nečesa novega.
	Skupno sporočilo treh vsebinskih sklopov: pot od presežka do nove vrednosti potrebuje ustvarjalnost, sodelovanje, poslovno logiko ter jasen okvir varnosti in zakonodaje.



2. Zakaj je projekt B-ROUND potreben?
Čezmejno območje severovzhodne Slovenije in vzhodne avstrijske Štajerske ima bogato prehransko in kulinarično tradicijo ter številna mikro in mala podjetja. Kljub temu ostajajo neizkoriščeni presežki kruha, sadja, zelenjave in drugih surovin. Pobude za njihovo ponovno uporabo so pogosto nepovezane, manjša podjetja pa težje dostopajo do tehnologije, strokovnega znanja, preverjenih poslovnih modelov in jasnih zakonodajnih razlag.
B-ROUND zato gradi skupen čezmejni model, ki povezuje razvoj izdelkov, izobraževanje, pravno in strokovno podporo, trženje in ozaveščanje. Kruh je eden osrednjih pilotnih primerov, model pa je zasnovan širše – za druge vrste presežkov in stranskih proizvodov v prehranski verigi.

3. Cilji: od ideje do trajnega čezmejnega modela
Projekt želi razviti in v praksi preizkusiti čezmejni model krožnega gospodarstva v prehrani; omogočiti varno in zakonito vključevanje živilskih presežkov v nove proizvode; okrepiti znanje podjetij, kmetij in ustanov; razviti nove izdelke, recepture in poslovne modele; primerjati zakonodajne pogoje v Sloveniji in Avstriji; vzpostaviti znamko Re Taste by B-ROUND in platformo B-ROUND+ ter oblikovati trajno čezmejno mrežo.
4. Dve pilotni okolji: rešitve se bodo preverjale v praksi
Pri vodilnem partnerju Mozaik dobrot bo potekalo slovensko pilotno okolje za razvoj in testiranje novih izdelkov. Avstrijski partner Brauhaus Bevog predstavlja drugo proizvodno okolje, v katerem bodo med drugim razvijali in testirali fermentirane izdelke iz presežkov kruha.
Projekt predvideva razvoj receptur, prilagoditve oziroma podporo na področju HACCP, preverjanje proizvodnih postopkov, varnosti in senzoričnih lastnosti ter oblikovanje poslovnih modelov. Bistvo je, da se rešitve ne preverjajo samo teoretično, temveč v resničnih proizvodnih pogojih.
5. Re Taste by B-ROUND in platforma B-ROUND+
Skupna znamka Re Taste by B-ROUND bo povezovala izdelke in ponudnike, vključene v krožni prehranski model. Dvojezična digitalna platforma B-ROUND+ pa je predvidena kot prostor za predstavitev sodelujočih, prenos znanja in širjenje rezultatov. Projektna gradiva predvidevajo profile sodelujočih, izobraževalne vsebine, recepte, video vsebine, priporočila in interaktivni kalkulator zavržene hrane.
6. RASG: povezovalni člen med projektom in lokalnim okoljem
Prvo usposabljanje v Lenartu je pomenilo tudi začetek konkretnega prenosa znanja v lokalno okolje. Za njegovo skrbno organizacijo in usklajevanje je poskrbel mag. Srečko Aleksander Padovnik iz RASG, ki je dogodek tudi vodil in moderiral. S povezovanjem vsebin in sodelujočih je prispeval k uspešnemu poteku usposabljanja.
Razvojna agencija Slovenske gorice d. o. o. (RASG d.o.o.) ima v projektu predvsem povezovalno, organizacijsko in komunikacijsko vlogo. Na slovenski strani prepoznava in vključuje podjetja, kmetije, turistične ponudnike in druge organizacije, jih povezuje s projektnimi in strokovnimi partnerji ter organizira usposabljanja in delavnice.
RASG sodeluje pri promocijskih in ozaveščevalnih dogodkih, pri razvoju znamke Re Taste by B-ROUND in platforme B-ROUND+, zbiranju odzivov ter pri pripravi zemljevida deležnikov in smernic za nadaljnji prenos modela. Prvo usposabljanje v Lenartu je zato tudi začetek konkretnega prenosa znanja v lokalno okolje.

7. DELEŽNIKI (24) IZ SLOVENIJE IN AVSTRIJE
Prvotni cilj je bil vključiti 20 podjetij oziroma kmetij – po deset iz vsake države. Vključenih je 24 organizacij, 13 iz Slovenije in 11 iz Avstrije. Raznolikost mreže je ena pomembnih prednosti projekta: združuje kmetije, turistične in gostinske ponudnike, predelovalce, pivovarstvo, pekarstvo, čebelarstvo, zadrugo ter izobraževalne ustanove.
Slovenija – 13 deležnikov
	Organizacija
	Dejavnost

	Domačija Firbas
	Turistična kmetija

	MR.BEE, Nika Poslek s. p.
	Predelava hrane

	Zadruga Dobrina z. o. o., so. p.
	Zadruga

	Patricija Štefanič – nosilka dopolnilne dejavnosti na kmetiji
	Slaščičarstvo

	Turistična kmetija Bunderla
	Turistična kmetija

	Hotel Jakec d. o. o.
	Hotel / gostinstvo

	Hiša vin Kokol – Turistična kmetija Kokol
	Turistična kmetija

	Old Franz Brewery, Tadej Krašovec s. p.
	Pivovarstvo

	Api-Line d. o. o.
	Predelava hrane

	Gostinstvo Dvorec Štatenberg – Poročna lokacija
	Gostinstvo

	Kocljevina Prosenjakovci
	Predelava hrane

	Robert Hari s. p.
	Pekarstvo

	Domačija Gora pod lipo
	Turistična / gostinska ponudba


Avstrija – 11 deležnikov
	Organizacija
	Dejavnost

	Rogner Bad Blumau
	Hotel / gostinstvo

	Landesberufsschule Bad Gleichenberg
	Izobraževanje / gostinstvo

	Lehrlingshäuser der WK Stmk Betriebs GmbH / Lehrlingshaus Bad Gleichenberg
	Izobraževanje / gostinstvo

	Genusshotel Riegersburg
	Hotel / gostinstvo

	Radkersburger Hof
	Hotel / gostinstvo

	Landwirtschaftliche Fachschule Hatzendorf
	Izobraževanje

	Paul und Bohne
	Gostinstvo

	MaiKa A. Piecak-Maitz
	Predelava hrane

	Murkostladen
	Gostinstvo / lokalna ponudba

	Reishof SO-Fröhlich
	Predelava hrane

	Ferien- & Kürbishof Majczan
	Turistična kmetija



8. PROJEKTNO PARTNERSTVO
Mozaik dobrot d. o. o. – vodilni partner
Koordinacija projekta in slovensko pilotno okolje za razvoj ter testiranje novih izdelkov.
Brauhaus Bevog GmbH
Avstrijsko industrijsko pilotno okolje; razvoj in testiranje rešitev, med drugim fermentiranih izdelkov iz presežkov kruha.
Razvojna agencija Slovenske gorice d. o. o.
Vključevanje in povezovanje deležnikov, organizacija usposabljanj, komunikacija, promocija ter sodelovanje pri znamki, platformi in prenosu modela.
Izobraževalni center Piramida Maribor
Strokovna podpora na področjih varne ponovne uporabe presežkov, živilske tehnologije, HACCP, zakonodaje in označevanja.
QUA Bildung & Projekt GmbH
Izobraževalne vsebine in čezmejno sodelovanje, zakonodajna vprašanja, vključevanje deležnikov ter sodelovanje pri skupnih projektnih rešitvah.
9. B-ROUND NA KRATKO
	Projekt
	B-ROUND – Čezmejni model krožnega gospodarstva v prehrani: Od presežkov do priložnosti

	Program
	Interreg Slovenija–Avstrija 2021–2027

	Trajanje
	1. januar 2026–31. december 2028

	Vodilni partner
	Mozaik dobrot d. o. o.

	Projektni partnerji
	Brauhaus Bevog GmbH; RASG d. o. o.; Izobraževalni center Piramida Maribor; QUA Bildung & Projekt GmbH

	Vključeni deležniki
	24 organizacij: 13 iz Slovenije in 11 iz Avstrije

	Prvo usposabljanje
	22. september 2026, 10.00–13.00, Center Slovenskih goric, Lenart

	Organizator usposabljanja
	Razvojna agencija Slovenske gorice d. o. o.

	Financiranje
	Evropski sklad za regionalni razvoj / Interreg Slovenija–Avstrija 2021–2027




10. KLJUČNA SPOROČILA 
Živilski presežek ni nujno odpadek: ob ustrezni varnosti, sledljivosti in znanju je lahko surovina za nov izdelek.
Krožnost se lahko začne že pri posameznem živilu: Bine Volčič je skozi praktičen kuharski pogled pokazal pomen čim bolj celovite uporabe sestavin.
Primer Janje Viher glede prezrelih banan pokaže, kako se lahko problem v oskrbovalni verigi spremeni v surovino in izdelek z dodano vrednostjo.
B-ROUND bo rešitve preverjal v realnih proizvodnih okoljih in jih povezoval s strokovno, pravno in poslovno podporo.
Projekt je že presegel cilj vključevanja: namesto načrtovanih 20 sodeluje 24 slovenskih in avstrijskih deležnikov.
RASG je povezovalni člen med projektnim znanjem ter podjetji, kmetijami in lokalnim okoljem.

“Presežek ni nujno konec poti živila – lahko je začetek nečesa novega.«

Kontakt za medije
[bookmark: _GoBack]mag. Srečko Aleksander Padovnik
Razvojna agencija Slovenske gorice d. o. o.
E: srecko@rasg.si 
T: 051 315 010

